১৯৬৯ সালে ইয়াহিয়া খানের সামরিক শাসন আমলে আমি দ্বিতীয় বারের মত লেখাপড়া ছেড়ে বান্দরবানের গহীন অরণ্যে আদিবাসী মুরংদের এলাকায় ঘাঁটি অঞ্চল গড়ে তোলার কাজে আত্মনিয়োগ করি। এবারে আমাদের উদ্যোগে সরাসরি যুক্ত হন তাহের। সিরাজ সিকদার-এর নেতৃত্বাধীন পূর্ববাংলা শ্রমিক আন্দোলন-এর রাজনৈতিক থিসিস “পূর্ববাংলা পাকিস্তানের একটি উপনিবেশ এবং জাতীয় দ্বন্দই এখানে মূখ্য। তাই সশস্ত্র জাতীয় মুক্তি সংগ্রামের মধ্য দিয়ে পূর্ববাংলাকে স্বাধীন করতে হবে”- এর সাথে তাহের একমত হলেন। আমার উদ্যোগে চট্টগ্রাম সেনানিবাসের পাশে সরকারি সায়েন্স ল্যাবোরেটরিতে কর্মরত ড. হুমায়ুন আব্দুল হাই-এর বাসায় তাহের ও সিরাজ সিকদারের মধ্যকার বৈঠকটি অনুষ্ঠিত হয়। আওয়ামী লীগের ছাত্র সংগঠন ছাত্রলীগের অভ্যন্তরে একটি বিপ্লবী ধারা যা স্বাধীন সমাজতান্ত্রিক বাংলাদেশ সৃষ্টির জন্য তখন একটি নিউক্লিয়াস হিসেবে কাজ করছিল তার অস্তিত্ব সম্পর্কে আমাদের জানা ছিল না। রাজনৈতিক চিন্তা-ভাবনার দিক থেকে এই উভয় ধারাই যে একই লক্ষ্যে কাজ করছিল, পরবর্তী ঘটনাবলীতে তা জানা যায়।